Държавата възниква при разделянето на Британска Индия. Съгласно Планът Маунтбатън Британска Индия се разделя на Индийски съюз и Доминион Пакистан. Пакистан става държава членка на ООН малко след независимостта си – на 30 септември 1947 г. Отношенията на новия мюсюлмански доминион с Индия биват веднага помрачени от Първата индо-пакистанска война, след която последват нови териториално-религиозни конфликти, в хода на които милиони хора от двете страни загиват или стават бежанци. Поради крайната религиозна радикализация на региона и почти тоталната му ислямизация в първите години на деколонизационния процес, Пакистанският доминион не успява да съхрани светския характер на обществото си и през 1956 г. напълно се освобождава от номиналния британски контрол, превръщайки се в суверенна ислямска република Пакистан. През 1971 г. в резултат на война за независимост, Източен Пакистан на свой ред става независим, превръщайки се в република Бангладеш.